Pris- og rasjoneringspolitiet

Pris- og rasjoneringspolitiet, oftest bare prispolitiet, var et eget politi opprettet under Tysklands okkupasjon av Norge fra 1941 til 1945 for å kontrollere priser. Prispolitiet var organisert i 37 politidistrikter ledet av hver sin prispolitifullmektig og etter hvert pris- og rasjoneringsinspektør, som frem til 1942 formelt var underlagt fylkesmennene.

Prispolitiets viktigste oppgave var å kontrollere at detaljistene overholdt prisforskrifter og småprodusenter sin leveranseplikt for blant annet å begrense utbredelsen av svartebørsen. Overholdelse av rasjoneringsbestemmelsene skulle også kontrolleres av prispolitiet. Industrien og grossistene ble kontrollert av Forsyningsdepartementets kontrollører. De kommunale pris- eller forsyningsnevndene lå under Forsyningsdepartementet, men fikk veiledning fra prispolitiet.

Prispolitiet ble behandlet som mindre politisk viktig av okkupasjonsmyndighetene. Prispolitiet mottok sine viktigste instrukser fra Prisdirektoratet og Rasjoneringsdirektoratet, ikke fra Justisdepartementet. De fleste ansatte i prispolitiet, rundt 80 prosent i 1942, var ikke NS-medlemmer, og få ble avskjediget av politiske grunner.

I 1947 ble prispolitiet erstattet av Statens pris- og rasjoneringsinspeksjon. Kontrolloppgavene er senere overført til Konkurransetilsynet, etablert i 1994.

 Referanser 

Kategori:Tidligere norske statlige myndigheter
Kategori:Norsk politi
Kategori:Norge under andre verdenskrig
Kategori:Etableringer i 1941
Kategori:Opphør i 1947